5.9.2019

## tarkistusvaliokunnan työjärjestys

**1§ Tarkastusvaliokunnan valinta ja kokoonpano**

Tarkastusvaliokuntaan on valittava vähintään kolme jäsentä. Hallitus valitsee keskuudestaan tarkastusvaliokunnan puheenjohtajan ja jäsenet vuodeksi kerrallaan. Tarkastusvaliokunnan jäsenillä tulee olla valiokunnan tehtäväalueen edellyttämä pätevyys ja vähintään yhdellä jäsenellä tulee olla asiantuntemusta erityisesti laskentatoimen tai kirjanpidon taikka tarkastuksen alalla. Valiokunnan jäsenten on oltava riippumattomia yhtiöstä ja vähintään yhden jäsenen on oltava riippumaton merkittävistä osakkeenomistajista.

Valiokunnan sihteerinä toimii yhtiön talousjohtaja, jonka tehtävänä on osallistua kokousten valmisteluun ja laatia kokouspöytäkirjat

**2§ Tarkastusvaliokunnan tehtävät**

Tarkastusvaliokunnan tehtävänä on avustaa yrityksen hallitusta varmistumaan, että yrityksellä on koko sen toiminnan kattava riittävä sisäinen valvontajärjestelmä. valiokunta avustaa hallitusta huolehtimaan siitä, että yrityksen kirjanpidon ja varainhoidon valvonta on järjestetty asianmukaisesti. Valiokunnan tehtävänä on myös seurata, että yrityksen toiminta ja sisäinen valvonta on järjestetty lakien, määräysten sekä hyvän johtamis- ja hallintojärjestelmän edellyttämällä tavalla, sekä valvoa sisäisen tarkastuksen toimintaa.

Tehtävänsä toteuttamiseksi valiokunnan tehtävänä on:

* seurata tilinpäätösraportoinnin prosessia
* valvoa taloudellista raportointiprosessia
* seurata yhtiön sisäisen valvonnan, mahdollisen sisäisen tarkastuksen ja riskienhallintajärjestelmien tehokkuutta
* käsitellä yhtiön hallinto- ja ohjausjärjestelmästä annettavaan selvitykseen sisältyvää kuvausta taloudelliseen raportointiprosessiin liittyvien sisäisen valvonnan ja riskienhallinnan järjestelmien pääpiirteistä
* seurata tilinpäätöksen ja konsernitilinpäätöksen lakisääteistä tilintarkastusta
* arvioida lakisääteisen tilintarkastuksen tai tilintarkastusyhteisön riippumattomuutta ja erityisesti oheispalvelujen tarjoamista tarkastettavalle yhtiölle
* valmistella tilintarkastajan valintaa koskeva päätösehdotus
* seurata yhtiön taloudellista tilannetta
* pitää yhteyttä tilintarkastajaan ja käydä läpi tilintarkastajan tarkastusvaliokunnalle laatimia raportteja
* tehdä päätösehdotuksia hallitukselle hallituksen päätöstä edellyttävissä asioissa.

**3§ Tarkastusvaliokunnan työskentely**

Tarkastusvaliokunta kokoontuu vähintään neljä kertaa vuodessa valiokunnan puheenjohtajan kutsumana. Kutsu ja esityslista lähetetään kokouksen osanottajien lisäksi tiedoksi myös hallituksen muille jäsenille.

Valiokunta on toimivaltainen, kun paikalla on valiokunnan puheenjohtaja ja vähintään yksi valiokunnan jäsen.

Valiokunnan kokouksiin osallistuvat valiokuntien jäsenten ja sihteerin lisäksi yrityksen toimitusjohtaja ja käsiteltävinä olevista asioista riippuen yhtiön taloudesta ja riskienhallinnasta vastaava johtoryhmän jäsen ja tilintarkastaja.

Valiokunnalla on valtuus teettää selvityksiä kaikissa sen vastuulle kuuluvissa tehtävissä.

Valiokunnan kokouksista laaditaan pöytäkirja, minkä allekirjoittavat valiokunnan puheenjohtaja ja sihteeri. Pöytäkirja jaetaan tiedoksi yrityksen hallitukselle. Valiokunta raportoi toimistaan myös muutoin säännöllisesti yrityksen hallitukselle.